Martin Weinek

Martin Weinek (sündinud 30. juunil 1964 Leobenis Steiermargi liidumaal) on Austria teatri- ja filminäitleja, lavastaja ning veinimeister. 

Ta on telesarjas "Komissar Rex" inspektor Fritz Kunzi osatäitja.

Aastatel 1983–1986 õppis Martin Weinek professor Peter P. Josti juhendamisel dramaturgiat.

Alates 1986. aastast on M. Weinwek teinud Grupp 80 raames kaasa mitme Viini teatri lavastustes. Samal aastal mängis ta kõrvalosa (liftipoissi) filmis "Nachsaison" ("Pärast hooaega").

1987. aastal osales ta Recklinghauseni teatrifestivalil, kus mängis üht peaosa Georg Mittendreini lavastuses "Der Lechner Edi schaut ins Paradies" ja tänavapühkijat Dieter Berneri lavastatud filmis "Müllomania".

1989. aastal tegi ta kaasa telesarjas "Calavati Joe". 1990. aastast on ta lisaks näitlemisele proovinud aeg-ajalt kätt ka lavastajana.

Olulisemad teatri- ja filmitööd
 1989 – "Calavati Joe" (telesari)
 1999–2004, 2008 ja 2010 – "Komissar Rex" (telesari)
 2004 – "Silentium"
 2005 – "Grenzverkehr"
 2006 – "Unter weißen Segeln"
 2007 – "Die Rosenheim-Cops"
 2008 – "Der Nikolaus im Haus"
 2010 – "Die Rosenheim-Cops"
 2011 – "Sommer der Gaukler"
 2011 – "Der Mann mit dem Fagott"
 2013 – "Huber und Staller"

Veinimeister
Näitlejatöö kõrval peab Weinek koos abikaasa Evaga veiniaeda. Ka Eva õppis dramaturgiat ja töötas seejärel aastaid dramaturgina. 1993. aastal otsustasid abikaasad hakata koos hobi korras veini tegema. Nüüd on neil Heiligenbrunni lähistel kolme hektari suurune viinamarjaistandus, mille saagi nad ise veiniks teevad ja seda ka turustavad.

Välislingid
Link ORF (saksa keeles)
Weinek als Weinbauer (saksa keeles)

Kategooria:Austria näitlejad
Kategooria:Austria ettevõtjad
Kategooria:Sündinud 1964